Πιερ-Σιμόν ντε Λαπλάς

Ο Πιερ Σιμόν Λαπλάς FRS (, 23 Μαρτίου 1749 – 5 Μαρτίου 1827) ήταν Γάλλος μαθηματικός, αστρονόμος και φιλόσοφος. Οι μελέτες του πάνω στη μηχανική του αστρονομικού συστήματος έδωσαν τεράστια ώθηση στην έρευνα του διαστήματος.

 Βιογραφία 
Γεννήθηκε το 1749 στο Μπωμόν-αν-Ωζ, στη στρατιωτική σχολή του οποίου σπούδασε με τη βοήθεια των συμπατριωτών του, επειδή προερχόταν από φτωχή οικογένεια. Σε ηλικία 18 ετών (1767) διορίστηκε καθηγητής των μαθηματικών στη στρατιωτική σχολή του Παρισιού. Άρχισε από τότε να ασχολείται πολύ σοβαρά με την έρευνα και το 1773 παρουσίασε πρότυπη μαθηματική εργασία επί διαφορικού λογισμού. Τότε έγινε μέλος της Ακαδημίας Επιστημών της Γαλλίας και πρόεδρος της επιτροπής οργάνωσης του Πολυτεχνείου. Εκλέχθηκε γερουσιαστής και αργότερα έφτασε μέχρι το αξίωμα του υπουργού εσωτερικών. Το 1804 έλαβε τον τίτλο του κόμητα και το 1817 τον τίτλο του μαρκήσιου, μετά από την αποκατάσταση των Βουρβόνων. Πέθανε το 1827.

Συνέγραψε σειρά έργων που εξέδωσε αργότερα η γαλλική κυβέρνηση σε επτά τόμους και στη συνέχεια και η Ακαδημία των Επιστημών.

 Έργο 
Ερεύνησε πολλά θέματα που προβλημάτιζαν την εποχή του πάνω στην ουράνια μηχανική, συμπεριλαμβανομένης της ελλειπτικής κίνησης των πλανητών, της τροχιάς της Σελήνης, του σχήματος της Γης, της μεθόδου για τον υπολογισμό της απόστασης του Ήλιου από την Γη, των τροχιών του Δία και Κρόνου κλπ. Η θεωρία του για την κοσμογονία εκτίθεται μέσα από το έργο του «Έκθεση του συστήματος του κόσμου» που εξέδωσε το 1796. Σημειώνεται πως το έργο αυτό επανεκδόθηκε το 1824 μαζί με την «Ιστορία της Αστρονομίας».

Είναι επίσης αυτός που επινόησε την περίφημη εξίσωση Λαπλάς. Αν και ο μετασχηματισμός Λαπλάς ονομάζεται προς τιμή του Λαπλάς (διότι χρησιμοποίησε το μετασχηματισμό στην εργασία του για τη θεωρία πιθανοτήτων), ο μετασχηματισμός αυτός ανακαλύφθηκε αρχικά από τον Ελβετό μαθηματικό Λέοναρντ Όιλερ. Ο μετασχηματισμός Λαπλάς εμφανίζεται σε όλους τους κλάδους της μαθηματικής φυσικής. Επίσης μεγάλη ήταν η συνεισφορά του στην αναλυτική θεωρία των πιθανοτήτων.

Ακόμη, μια άλλη συνεισφορά του Λαπλάς, αγγίζοντας τον τομέα της στατιστικής φυσικής, ήταν ο «Δαίμονα του Λαπλάς». Η βασική ιδέα ήταν πως αφορούσε έναν υποθετικό δαίμονα που, αν γνώριζε την ακριβή θέση του κάθε ατόμου στο Σύμπαν, τότε θα μπορούσε να χρησιμοποιήσει τους νόμους του Νεύτωνα για να αποκαλύψει όλη την πορεία των κοσμικών γεγονότων, του παρελθόντος και του παρόντος: Αν θεωρηθεί για μια στιγμή ότι υπάρχει μια νοημοσύνη ικανή να κατανοήσει όλες τις δυνάμεις που κινητοποιούν τη φύση, καθώς και την αντίστοιχη κατάσταση των όντων που τη συνθέτουν, θα περιέκλειε στον ίδιο μαθηματικό τύπο τις κινήσεις των μεγαλύτερων ατόμων. Αφού γι αυτήν τίποτα δε θα ήταν αβέβαιο, το μέλλον, όπως ακριβώς και το παρελθόν, θα φάνταζε στα μάτια της ως παρόν.

 Δείτε επίσης 
 Μετασχηματισμός Λαπλάς
 Εξίσωση Λαπλάς
 Δύναμη Λαπλάς
 Διάνυσμα Λαπλάς–Ραντζ–Λεντς
 Τελεστής Λαπλάς
 Νόμος Λαπλάς-Γκάους

 Παραπομπές 

 Εξωτερικοί σύνδεσμοι 

 Ο μετασχηματισμός Λαπλάς, Wolfram Mathworld 
 Η εξίσωση του Λαπλάς, Wolfram Mathworld 
 Περισσότερα για την εξίσωση του Λαπλάς και η σχέση της με την εξίσωση του Πουασόν, HyperPhysics 
 Ο τελεστής του Λαπλάς, Wolfram Mathworld 

Κατηγορία:Γάλλοι αστρονόμοι
Κατηγορία:Γάλλοι μαθηματικοί
Κατηγορία:Γάλλοι φιλόσοφοι
Κατηγορία:Γάλλοι φυσικοί
Κατηγορία:Φιλόσοφοι του 18ου αιώνα
Κατηγορία:Φιλόσοφοι του 19ου αιώνα
Κατηγορία:Αγνωστικιστές
Κατηγορία:Μαρκήσιοι της Γαλλίας
Κατηγορία:Αστρονόμοι του 18ου αιώνα
Κατηγορία:Αστρονόμοι του 19ου αιώνα
Κατηγορία:Μαθηματικοί του 18ου αιώνα
Κατηγορία:Μαθηματικοί του 19ου αιώνα
Κατηγορία:Μέλη της Ακαδημίας Επιστημών (Γαλλία)
Κατηγορία:Εταίροι της Βασιλικής Εταιρείας